Kaisa Hietala

Kaisa Helena Hietala (s. 1971 Ranua) on suomalainen yritysjohtaja ja hallitusammattilainen, joka valittiin energiayhtiö Exxon Mobilin hallitukseen toukokuussa 2021. Valinnan taustalla oli aktivistisijoittajaksi kutsuttu sijoitusyhtiö Engine No. 1, joka onnistui houkuttelemaan Exxon Mobilin suursijoittajia tukemaan Hietalan ja kolmen muun ehdokkaan valintaa yhtiön hallitukseen. Hallituksen kokoonpanoon vaikuttaminen on yksi aktivistisijoittajien keinoista saada Exxon Mobil huomioimaan strategiassaan aiempaa paremmin kestävän kehityksen periaatteet ja ilmastonmuutoksen hillitsemisen.

Työura 
Valmistuttuaan Cambridgen yliopistosta vuonna 1997 Hietala työllistyi Nesteelle, jossa hän työskenteli reilut 20 vuotta. Viimeksi Hietala työskenteli yhtiön Uusiutuvat tuotteet -toimialan johtajana vuosina 2014–2019. Hietalan johdolla uusiutuvien polttoaineiden tuotannosta kasvoi aikaisemmin öljynjalostukseen keskittyneen Nesteen merkittävin liiketoiminta-alue. Hän siirtyi pois yhtiöstä Peter Vanackerin tultua yhtiön toimitusjohtajaksi. 

Hietala toimi vuoden 2021 kevääseen saakka Gaia Consultingin osakkaana. Hän luopui osakkuudesta, kun yhtiö myytiin Swecolle.

Lähteet

Suomalaiset yritysjohtajat
Nesteen henkilöstö
Vuonna 1971 syntyneet
Elävät henkilöt